ଭାଇଙ୍କୁ ମେଡ଼ିକାଲ ନେଉଥିଲେଃ ଦୁର୍ଘଟଣାରେ ଚାଲିଗଲା ଜୀବନ\nଛେଣ୍ଡିପଦା, ୨୮।୧୨(ଡି.ଏନ.ଏ.)- କର୍କଟ ଆକ୍ରାନ୍ତ ବଡ ଭାଇଙ୍କୁ ମେଡ଼ିକାଲ ନେଉଥିବାବେଳେ ଦୁର୍ଘଟଣାରେ ଚାଲିଯାଇଛି ସାନ ଭାଇଙ୍କ ଜୀବନ। ଗୁରୁତର ଅବସ୍ଥାରେ ବଡ ଭାଇ ଓ ତାଙ୍କ ଝିଅ ଡାକ୍ତରଖାନାରେ ଭର୍ତ୍ତି ହୋଇଥିବାବେଳେ ଦୁର୍ଘଟଣାଗ୍ରସ୍ତ କାର ଚାଳକଙ୍କ ଚିକିତ୍ସାଧୀନ ଅବସ୍ଥାରେ ମୃତ୍ୟୁ ଘଟିଛି।\nଭାଇଙ୍କୁ ମେଡ଼ିକାଲ ନେଉଥିଲେଃ ଦୁର୍ଘଟଣାରେ ଚାଲିଗଲା ଜୀବନ\t December 28th, 21:23 PM December 28th, 21:23 PM\nଛେଣ୍ଡିପଦା, ୨୮।୧୨(ଡି.ଏନ.ଏ.)- କର୍କଟ ଆକ୍ରାନ୍ତ ବଡ ଭାଇଙ୍କୁ ମେଡ଼ିକାଲ ନେଉଥିବାବେଳେ ଦୁର୍ଘଟଣାରେ ଚାଲିଯାଇଛି ସାନ ଭାଇଙ୍କ ଜୀବନ। ଗୁରୁତର ଅବସ୍ଥାରେ ବଡ ଭାଇ ଓ ତାଙ୍କ ଝିଅ ଡାକ୍ତରଖାନାରେ ଭର୍ତ୍ତି ହୋଇଥିବାବେଳେ ଦୁର୍ଘଟଣାଗ୍ରସ୍ତ କାର ଚାଳକଙ୍କ ଚିକିତ୍ସାଧୀନ ଅବସ୍ଥାରେ ମୃତ୍ୟୁ ଘଟିଛି। ଅନୁଗୋଳ-ସମ୍ବଲପୁର ୫୫ ନଂ. ଜାତୀୟ ରାଜପଥର ଛେଣ୍ଡିପଦା ବ୍ଲକ ଜରପଡା ଥାନା ନିକଟସ୍ଥ କୁମୁରୁସିଙ୍ଗା ଗ୍ରାମଠାରେ ଗୁରୁବାର ସକାଳେ ଏହି ମର୍ମନ୍ତୁଦ ସଡ଼କ ଦୁର୍ଘଟଣା ଘଟିଛି। ଘଟଣାରୁ ପ୍ରକାଶ, ସକାଳ ପ୍ରାୟ ୭ଟାରେ ଦେବଗଡ ଜିଲା ତିଳେଇବଣୀ ବ୍ଲକ କୁଟୁରାପଶି ଗ୍ରାମର ସନ୍ତୋଷ ପ୍ରଧାନ(୪୭), କର୍କଟ ଆକ୍ରାନ୍ତ ନଳନୀ ପ୍ରଧାନ(୫୧) ଓ ନଳନୀଙ୍କ ଝିଅ ସୁନୀତା ପ୍ରଧାନ(୨୦) ଏକ ଇନୋଭା କାର୍ ଯୋଗେ ସମ୍ବଲପୁରରୁ ଭୁବନେଶ୍ୱରସ୍ଥିତ ଏକ ଘରୋଇ ଡାକ୍ତରଖାନାକୁ ଯାଉଥିଲେ। ୫୫ ନଂ. ଜାତୀୟ ରାଜପଥର ଛେଣ୍ଡିପଦା ବ୍ଲକ ଜରପଡା ଥାନାଠାରୁ ପ୍ରାୟ୧ କିମି ଦୂର କୁମୁରୁସିଙ୍ଗ ଗ୍ରାମଠାରେ ଅନୁଗୋଳରୁ ସମ୍ବଲପୁର ଅଭିମୁଖେ ଯାଉଥିବା ଏକ ଆଇରନ୍ ବୋଝେଇ ଟ୍ରକ୍(ନଂ. ଓଡ଼ି ୧୫ ବି ୪୬୮୪) ସହ କାର୍ଟି ମୁହାଁମୁହିଁ ଧକ୍କା ହୋଇଥିଲା। କାର୍ଟି ସମ୍ପୂର୍ଣ୍ଣ ଚୁର୍ମାର ହୋଇଯାଇଥିବାବେଳେ ଚାଳକ ସୁବର୍ଣ୍ଣପୁର ଜିଲା ଉଲୁଣ୍ଡା ବ୍ଲକ ଜାମୁପାଲି ଗ୍ରାମର ଗୁଣନିଧି ମିଶ୍ର ଭିତରେ ଚାପି ହୋଇଯାଇଥିଲେ। ଖବରପାଇ ଜରପଡା ଥାନା ଅଧିକାରୀ ବିନ୍ଦୁବାସିନୀ ବିଶ୍ୱାଳଙ୍କ ସମେତ ପୋଲିସ କର୍ମଚାରୀମାନେ ଘଟଣାସ୍ଥଳରେ ପହଞ୍ଚି ୧୦୮ ଆମ୍ବୁଲାନ୍ସ ଯୋଗେ ଗୁରୁତରଙ୍କୁ ଉଦ୍ଧାର କରି ଅନୁଗୋଳ ଜିଲା ମୁଖ୍ୟ ଚିକିତ୍ସାଳୟକୁ ଆଣିଥିଲେ। ସେଠାରେ ସନ୍ତୋଷଙ୍କ ମୃତ୍ୟୁ ଘଟିଥିଲା। ଅବସ୍ଥା ସଙ୍କଟାପନ୍ନ ହେବାରୁ କାର୍ ଚାଳକ ସୁବର୍ଣ୍ଣପୁର ଜିଲା ଉଲୁଣ୍ଡା ବ୍ଲକ ଜାମୁପାଲୀ ଗ୍ରାମର ଗୁଣନିଧି ମିଶ୍ରଙ୍କୁ କଟକ ବଡ ମେଡ଼ିକାଲ ସ୍ଥାନାନ୍ତର କରାଯାଇଥିଲା। ସେଠାରେ ତାଙ୍କର ମୃତ୍ୟୁ ଘଟିଛି। ସନ୍ତୋଷଙ୍କ ମୃତଦେହ ବ୍ୟବଚ୍ଛେଦ କରାଯାଇ ପରିବାରକୁ ହସ୍ତାନ୍ତର କରାଯାଇଛି। ଶୁକ୍ରବାର ଗୁଣନିଧିଙ୍କ ମୃତଦେହ ବ୍ୟବଚ୍ଛେଦ କରାଯିବ ବୋଲି ପୋଲିସ ସୂତ୍ରରୁ ପ୍ରକାଶ। ଏ ସଂକ୍ରାନ୍ତରେ ନଂ. ୧୯୫/୧୭ରେ ମାମଲା ରୁଜୁ ହୋଇଛି। ଏଏସ୍ଆଇ ଅଶୋକ କୁମାର ତ୍ରିପାଠୀ ତଦନ୍ତ ଜାରି ରଖିଛନ୍ତି। ଦୁର୍ଘଟଣା ଗ୍ରସ୍ତ କାର୍ ଓ ଟ୍ରକ୍କୁ ଜବତ କରାଯାଇଛି। ଟ୍ରକ୍ ଚାଳକ ଫେରାର ଅଛନ୍ତି।
